神山行題澄江仙刻
作者：周密
朝代：宋

paragraphs: 空光不流八紘凈，巀嶭神鼇開海鏡。
蓬萊八萬四千門，琲琲珠房照仙影。
琪花撲天天地香，天吳清海海不揚。
鳥飛不度水沉羽，隔花安得窺漁郎。
白霓仙人按仙曲，七十二鬟吟冷玉。
鵝簫小品未成聲，幾度秋蝸換蠻觸。
簾花宮葉春不同，江妃一一金芙蓉。
劉郎骨朽夢不到，五雲空廓吟饑龍。
靈霞漾紅春苒苒，犀彩玉光摇寶燄。
元君正坐鬰蕭臺，笑指神州烟九點。